
Fylkesmannen viser til søknad av 24.09.2004 og telefonsamtale med Torgar Eggen i Grane  kommune om fellingstillatelse på bjørn. 

Vedtak

Fylkesmannen i Nordland iverksetter med dette fellingstillatelse på én bjørn i deler av Grane kommune i tidsrommet fra og med 24.09.2004 til og med 30.09.2004.  

Dette vedtaket ble også gitt muntlig og på e-post 24.09.2004.

Søknaden

Det vises i telefonsamtaler til store registrerte tap.  I følge rovbasen  og samtale med SNO er det registrert 35 dokumenterte og antatt bjørnedrepte sau i Grane kommune.

Grunnlaget for avgjørelsen

Fellingstillatelsen er gitt i medhold av Lov om viltet av 29.05.81 og Forskrift av 30.06.2000 om forvaltning av bjørn, jerv, ulv og gaupe, jf Direktoratet for naturforvaltnings (DN) brev av 03.06.2004 der fylkesmennene i Nord-Norge er  gitt myndighet til å forvalte betinget fellingstillatelse på 2 bjørn innen en gitt tidsramme og under gitte vilkår. 

Fellingstillatelse gis for å forhindre at bjørn gjør skade på bufe og tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet. Ved avgjørelsen skal det særlig tas hensyn til: 

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensialet for fremtidige skader

Bakgrunn og begrunnelse

Følgende forhold er vektlagt ved fellingstillatelsen:

Dagens målsettinger og forvaltningspraksis for bjørn

Ved behandlingen av St. meld nr 15 (2003-2004), jf Innst. S. nr 174 (2003-2004), 

fastsatte Stortinget et nasjonalt bestandsmål på 15 årlige ynglinger av bjørn.  

Ved behandlingen av St. meld. nr 35 (1996-97) ga Stortinget sin tilslutning til videreføring av prinsippet med kjerneområdeforvaltning for bjørn i Norge. Det er nå fem administrative kjerneområder for bjørn i Norge, deriblant deler av Nordland/Nord-Trøndelag. Det legges opp til en avvikling av disse kjerneområdene senest fra 1. april 2005, men i virketiden til de betingede fellingstillatelsene i 2004 praktiseres fortsatt prinsippet om kjerneområdeforvaltning i Norge. 

Størrelse og sammensetning av bjørnebestanden 

I en fagrapport fra Norsk institutt for naturforskning fra januar 2003, vises det til at bjørnebestanden har økt siden 1997. Det er dokumentert yngling av bjørn innenfor alle de fem administrative kjerneområdene for bjørn i Norge siden 1998. Ingen ynglinger er dokumentert utenfor kjerneområdene. Målsettingen i St. meld nr. 35 på ca 6-8 voksne binner innefor de to sørligste kjerneområdene er ikke nådd. Antall voksne binner i landet er i rapporten beregnet til mellom 6 og 12 i 2003. Antall registrete ynglinger i Norge har i perioden 1998-2002 variert mellom 3 og 5 årlig. Det er ikke påvist yngling av bjørn i Grane i perioden. Det vises i rapporten til at Norge er i randen av utbredelsesområdet for økende bjørnebestander i våre naboland, noe som betyr at en ikke vil ha normal kjønns- og aldersfordeling i bjørneområdene i Norge, noe som også gjør det vanskelig å beregne antall bjørn i et område. 

Områdets betydning som beitemark

Kommunen har opplyst at det er om lag 2000 sau og lam på beite i dette området i Grane kommune. 

Skadenes omfang og utvikling

Statens naturoppsyn (SNO) har registrert 35 sau med bjørn som antatt/dokumentert skadevolder i området. Hovedtyngden av tapene har skjedd i den siste delen av beitesesongen, og det siste tapet var registrert 23. september. 

Forebyggende tiltak

Grane sankelag fikk kr 24.000,- i midler til ekstraordinært tilsyn gjennom  beitesesongen. 

Vanlig sankedato er nå passert.  Ifølge Grane kommune er det fremdeles 300 sau på beite innenfor dette området. Årsaken til at det fremdeles er sau ute i beite er ifølge søknaden at sauene spredt og på områder de normalt ikke skal gå.  Dette er også et tungsanket område med mye vegetasjon.  Sauene er svært urolige og vanskelige å sanke. 

Konklusjon

Vi har vært i tvil om det er riktig å innvilge søknaden. Tvilen skyldes både at vi nå  har passert vanlig sankedato og at det er usikkerhet knyttet til om en felling dette året vil ha en klar tapsreduserende effekt for beitesesongen 2005. Ut fra tapsomfanget, tapsutviklingen og faren for store tap i beitesesongen 2005, har vi likevel funnet det riktig å gi en fellingstillatelse. Det er registrert ferske kadaver som viser at bjørnen oppholder seg i området. Vi er usikker på om bjørnen vil legge seg i hi i dette området, men vi mener at det er en betydelig sannsynlighet for at det kan skje og at bjørnen fortsetter å ta sau i neste beitesesong.
 

Vilkår

Fellingstillatelsen gis på følgende vilkår:

1. Fellingstillatelsen gjelder fra og med 24. september til og med 30. september 2004.

2. Tillatt område for felling er avgrenset slik:

   mot nord – Austervefsna

               mot øst – kommunegrense mot Hattfjelldal ned til sørlig avgrensing

   mot vest – kommunegrense ned til Jordhullfjellet

mot sør – rett linje fra Måsvasstinden mot Simskardfjellet. 

Fellingsforsøket skal etter beste evne rettes mot skadevoldende individ. Fellingsforsøket bør således styres ut fra hvor tapene har skjedd og hvor de eventuelt utvikler seg videre. Området kan bli fortløpende justert av Fylkesmannen dersom tapssituasjonen tilsier det.   

3. Kommunen er ansvarlig for å oppnevne deltagere på fellingslaget. Det skal 

oppnevnes en fellingsleder. Kun personer som er innmeldt til kommunen kan delta på fellingsforsøket. Kommunen må utarbeide en liste over deltakerne (med fødelsesdato), som holdes løpende oppdatert. 

Alle som deltar på fellingslaget må være kjent med dette brevets innhold. Fellingsleder er ansvarlig for å gjøre dette brevet kjent for fellingslaget, samt å kontrollere at deltagerne har avlagt storviltprøve senest i 2003, og innbetalt jegeravgift for inneværende jaktår. Det bør være et begrenset antall deltagere av gangen, slik at man får et hensiktsmessig fellingsforsøk.  

4. Utført felling skal straks meldes til Fylkesmannen i Nordland og kommunen. Hos Fylkesmannen kan det på dagtid gis beskjed på telefon 75 53 15 80 og etter arbeidstid på mobil 948 11 746. Fellingsstedet skal kunne påvises. Fylkesmannen ønsker for øvrig å bli holdt løpende orientert om situasjonen underveis i fellingsforsøket.

5. Det stilles kr 15 000,- til rådighet til dekking av utgifter (ikke lønn) til personellet. Kortfattet rapport (fellingsinnsats, aktivitet av bjørn og erfaringer med fellingsforsøket), samt krav om refusjon sendes samlet fra Grane kommune til Fylkesmannen i Nordland innen 15. oktober 2004.

6. Oppnevnte jegere plikter å utøve fellingsforsøket på en human og sikkerhetsmessig forsvarlig måte, jf Viltlovens § 19. Den/de som sårer bjørn under forsøk på fellig i henhold til tillatelsen, plikter å forvisse seg om at påskutt dyr er truffet og å gjøre det en kan for å få avlivet bjørnen. Fellingsleder, eller eventuelt den som skadeskyter bjørn skal uten opphold underrette Fylkesmannen, kommunen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte fellingslaget skal uten godtgjørelse, såfremt annet ikke er avtalt med Fylkesmannen, bistå forvaltnings- eller politimyndighet i det videre ettersøk.

7. Ved felling av bjørn skal det benyttes våpen og ammunisjon godkjent for storviltjakt, jf Forskrift av 22.03.2002 om utøvelse av jakt og fangst. 

8. Bjørn som blir felt på denne tillatelsen er viltfondets eiendom. Ingen kan derfor

på noen måte gjøre seg nytte av felt dyr uten nærmere samtykke fra DN. Uttak av     

innvoller og flåing av bjørn må ikke skje. Felt bjørn skal så raskt som mulig 

bringes til NINA, Tungasletta 2, 7485 Trondheim. 
9. Binner med unger som opptrer sammen er unntatt fra tillatelsen.

10. Fellingsforsøk stanses ved fellingstillatelsens utløp, eller hvis Fylkesmannen av andre årsaker finner å måtte stoppe fellingsforsøket.

Saksopplysninger

Dette vedtaket blir ikke kunngjort utover DNs rovviltsider på internett og ved utsendelse til adressatene på kopilista. 

Avgjørelsen kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Statens hus, 8002 Bodø. 

	Med hilsen

  Tore Vatne (e.f.) 

fung. fylkesmiljøvernsjef
	Gunn Karstensen

konsulent


Vedlegg: 

Klageskjema

Kopi u/vedlegg: 

Direktoratet for naturforvaltning, 7485 Trondheim 

Byrkije reinbeitedistrikt v/ Tomas Larsen, 8690 Hattfjelldal  

Lensmannen i Grane og Hattfjelldal, Industrivn 2, 8680 Trofors 

Kontaktutvalget for rovviltsaker i Nordland (etter liste)

Fylkesmannen i Finnmark, Damsvn 1, 9815 Vadsø

Fylkesmannen i Troms, Postboks 6105, 9291 Tromsø

Fylkesmannen i Nord-Trøndelag, Postboks 2534, 7734 Steinkjer

